Oppad na die begin begroet die pragtige natuurskoon jou en die effe warmer klimaat (as Middelburg) maak dit aangenaam, selfs in die winter.
Die verskeidenheid in afstande van die wedlope en terrein wat varieer gee aan almal die geleentheid om hulle self te toets teen die uitdaagings wat die die omgewing bied.
Die 2.5km is geskik vir die beginner en kinders of vir iemand wat sommer net wil stap. Daar is ook ‘n 6.5km roete wat ‘n kort tegniese deel insluit. Daar is ‘n 10km roete wat vir meer ervare atleet is en ook tegniese gedeeltes in het, asook ‘jeep track’. Indien jy egter avontuurlustig is en die natuur is sy totaliteit wil ervaar en dit terwyl jy draf, dan is die 18km roete vir jou. Dit sluit heelwat tegniese gedeeltes in en die drie ‘loops’ aan die begin naamlik ‘Dassie loop’, Buffalo Gorge loop’ en Wetland loop’ sal self die ervare drawer se vermoeë op die proef stel.
By die wegspring begin jy amper dadelik klim as jy die Dassie loop aanpak. Oor ‘n afstand van 850 meter klim jy ongeveer 68 meter. Daarna gaan jy die berg af met ‘n totale val van 82 meter. As jy dan links draai is dit effe af na die voet van die Buffalo Gorge loop. Hier klim jy omtrent weer 84 meter maar is dit heelwat steiler as jou eerste ervaring. Bo kry jy die geleentheid om jou asem terug te kry en die pragtige uitsig te waardeer.
Weer gaan jy die berg af en by die beginpunt verby om die Wetland loop te begin. Hier sal jy ook ‘n paar plekke weer jou hande en voete moet gebruik om oor die terrein te beweeg. Die volgende gedeelte sal jou oor rotse en tussen bome neem en dan af na die pad. Van hier kan ‘n mens bietjie herstel en ‘n gemaklike pas begin hardloop. Die ‘jeep track’ gedeelte sal jou vat tot waar die enkel paadjie begin. Hier sal jy al langs die berg beweeg. Dit is ‘n moet om by die 50 meter abseil punt te stop en jou oë oor die landskap te gooi met die Selons rivier wat daar doer onder verby kronkel.
Omtrent 2.5km verder sal jy die ‘Wild camp’ teë kom. Hier is geleentheid vir lafenis as die hitte vir jou te veel geraak het. Dit is dan raadsaam om jou waterbottels, ens vol te maak vir die res van die tog wat voorlê.